Kommissionens forordning (EF) nr. 703/2001

af 6. april 2001

om fastlæggelse af de aktive stoffer i plantebeskyttelsesmidler, som skal vurderes i anden fase af arbejdsprogrammet som omhandlet i artikel 8, stk. 2, i Rådets direktiv 91/414/EØF og om revision af listen over rapporterende medlemsstater for disse stoffer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler(1), senest ændret ved Kommissionens direktiv 2001/21/EF(2),

under henvisning til Kommissionens forordning (EØF) nr. 451/2000 af 28. februar 2000 om de nærmere bestemmelser for iværksættelsen af anden og tredje fase af det arbejdsprogram, der er omhandlet i artikel 8, stk. 2, i direktiv 91/414/EØF(3), særlig artikel 5, stk. 2 og 6, og

ud fra følgende betragtninger:

(1) Producenter, som ønsker at sikre optagelsen i bilag I til direktiv 91/414/EØF af aktive stoffer, som allerede var på markedet den 26. juli 1993, og som var opført i bilag I til forordning (EF) nr. 451/2000, skulle underrette den pågældende rapporterende medlemsstat herom senest den 31. august 2000.

(2) De rapporterende medlemsstater har meddelt Kommissionen, hvorvidt anmeldelserne kan accepteres på grundlag af kriterierne i bilag V, del 1, i forordning (EF) nr. 451/2000, jf. artikel 5, stk. 1, i samme forordning.

(3) Kommissionen har sammen med Den Stående Komité for Plantesundhed endnu en gang gennemgået disse anmeldelser for at fastslå, om de rapporterende medlemsstater havde modtaget dem inden fristens udløb, og om de kan accepteres på grundlag af kriterierne.

(4) Der bør derfor træffes beslutning om, hvilke aktive stoffer der skal evalueres inden for rammerne af denne forordning, og hvilke personer der er berettiget til at anmelde disse stoffer.

(5) Udpegelsen af rapporterende medlemsstater for anden fase af arbejdsprogrammet som omhandlet i artikel 8, stk. 2, i direktiv 91/414/EØF blev fastlagt i artikel 4, stk. 1, og i bilag I til forordning (EF) nr. 451/2000. I betragtning af visse skævheder, som har vist sig efter gennemgangen af anmodningerne om optagelse i bilag I, bør rollen som anmelder af visse aktive stoffer overgå til en anden medlemsstat.

(6) For at sikre, at gennemgangen som omhandlet i artikel 8, stk. 2, i direktiv 91/414/EØF kan blive afsluttet i rette tid, bør der også fastsættes en frist for indsendelsen til den rapporterende medlemsstat af de dossierer og andre tekniske eller videnskabelige oplysninger, som kræves i henhold til forordning (EF) nr. 451/2000.

(7) Navn og adresse for producenter, der har indgivet anmeldelser, som opfylder ovennævnte betingelser, bør offentliggøres for at sikre, at der kan rettes henvendelse med henblik på indgivelse af fælles dossierer.

(8) De i denne forordning fastsatte foranstaltninger er i overensstemmelse med udtalelse fra Den Stående Komité for Plantesundhed -

UDSTEDT FØLGENDE FORORDNING:

Artikel 1

1. Listen over aktive stoffer, der vil blive vurderet efter forordning (EF) nr. 451/2000, er fastlagt i kolonne A i bilag I til nærværende forordning.

2. Den medlemsstat, der er udpeget som rapporterende medlemsstat for hvert af de i stk. 1 omhandlede stoffer, er anført i kolonne B i bilag I i nærværende forordning ud for det tilsvarende aktive stof.

3. De producenter, der rettidigt har indgivet anmeldelse i henhold til forordningens artikel 4, stk. 2, i forordning (EF) nr. 451/2000, er anført i kolonne C i bilag I til nærværende forordning ved hjælp af en tre- og eller fembogstavskode ud for det tilsvarende aktive stof. Navn og adresse for hver producent er for hver identifikationskode anført i bilag II til nærværende forordning.

Artikel 2

Fristen for indgivelse til den rapporterende medlemsstat af de dossierer og andre relevante oplysninger, der er omhandlet i forordning (EF) nr. 451/2000, artikel 5, stk. 4, litra c) og d), udløber den 30. april 2002.

Artikel 3

Denne forordning træder i kraft den 1. maj 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 6. april 2001.

På Kommissionens vegne

David Byrne

Medlem af Kommissionen

(1) EFT L 230 af 19.8.1991, s. 1.

(2) EFT L 69 af 10.3.2001, s. 17.

(3) EFT L 55 af 29.2.2000, s. 25.

BILAG I

Liste over aktive stoffer (kolonne A), rapporterende medlemsstater (kolonne B) og anmeldernes identifikationskoder (kolonne C)

DEL A: CHOLINESTERASEHÆMMENDE

>TABELPOSITION>

DEL B

>TABELPOSITION>

BILAG II

Liste over anmeldernes identifikationskoder, navne og adresser

>TABELPOSITION>